นายกรัฐมนตรี หารือเอกอัครราชทูตอินโดนีเซีย เร่งยกระดับการค้าและการลงทุน ฟื้นฟูเศรษฐกิจหลังสถานการณ์โควิด-19
นายรัคมัต บูดีมัน (H.E. Mr. Rachmat Budiman) เอกอัครราชทูตสาธารณรัฐอินโดนีเซียประจำประเทศไทย เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ณ ห้องสีงาช้าง ตึกไทยคู่ฟ้า ทำเนียบรัฐบาล ในโอกาสเข้ารับตำแหน่งนายกรัฐมนตรี กล่าวต้อนรับเน้นย้ำความสัมพันธ์ที่ราบรื่นมาอย่างต่อเนื่อง มีความร่วมมือที่แน่นแฟ้นทุกระดับ พร้อมเพิ่มพูนความร่วมมือระหว่างทั้งสองฝ่ายให้เพิ่มมากยิ่งขึ้นในทุกมิติ โอกาสนี้ นายกรัฐมนตรียังฝากความปรารถนาดีไปยังประธานาธิบดีอินโดนีเซีย และภริยา พร้อมขอบคุณรัฐบาลอินโดนีเซียอำนวยความสะดวกในการนำคนไทยกลับประเทศไทยตลอดช่วงสถานการณ์โควิด-19เอกอัครราชทูตอินโดนีเซีย ย้ำการส่งเสริมความสัมพันธ์ระหว่างไทย-อินโดนีเซีย ใช้ประโยชน์จากกลไกทวิภาคีและกรอบความร่วมมือในอาเซียนและพหุภาคีให้เกิดประโยชน์สูงสุด พร้อมร่วมมือในการฟื้นฟูเศรษฐกิจจากผลกระทบของสถานการณ์การแพร่ระบาดของโรคโควิด-19 ความร่วมมือด้านการประมง ความมั่นคง การศึกษา รวมถึงการแลกเปลี่ยนทางด้านวัฒนธรรมและดนตรี เน้นย้ำการขยายความร่วมมือทางการค้าและการลงทุน ผ่านการส่งเสริมการค้าและหาแนวทางลดอุปสรรคทางการค้า ขณะเดียวกันรัฐบาลไทยเชิญชวนให้มีการลงทุนในไทย เพิ่มเติม ซึ่งทางอินโดนีเซียยินดีสนับสนุนการลงทุนในไทยนอกจากนี้ ยังหารือถึงความร่วมมือด้านความมั่นคง โดยหวังว่าเมื่อสถานการณ์โรคโควิด-19 คลี่คลาย ทั้งสองฝ่ายจะขับเคลื่อนกิจกรรมและความร่วมมือต่างๆ เช่น การประชุมเพื่อแลกเปลี่ยนข้อมูลข่าวสาร การปราบปรามยาเสพติด นอกจากนี้ นายกรัฐมนตรียังยืนยันความร่วมมือกับอินโดนีเซียและอาเซียนในการแก้ไขสถานการณ์ความไม่สงบในเมียนมา โดยไทยสนับสนุนฉันทามติ 5 ข้อของอาเซียนและหวังว่าปัญหาในเมียนมาจะสามารถแก้ไขด้วยสันติวิธี